**DIRECȚIA MEDICALĂ Nr. 8450/DM**

 **Data: 02.03.2022**

**REFERAT DE APROBARE**

pentru aprobarea Regulamentului de organizare şi desfăşurare a concursului pentru ocuparea funcţiei de manager persoană fizică din spitalele publice din reţeaua proprie a

Ministerului Transporturilor și Infrastructurii

În prezent, concursul de selecţie a managerilor de spitale aflate în reţeaua Ministerului Transporturilor și Infrastructurii se desfăşoară în conformitate cu dispoziţiile Ordinului ministrului transporturilor și infrastructurii nr. 206/2016pentru aprobarea Normelor privind Regulamentul de organizare şi desfăşurare a concursului pentru ocuparea funcţiei de manager persoană fizică la spitalele publice din subordinea Ministerului Transporturilor.

În contextul modificării cadrului legal specific reprezentat de Ordinul ministrului sănătății nr. 1.520 din 22 decembrie 2016 privind aprobarea Regulamentului de organizare şi desfăşurare a concursului pentru ocuparea funcţiei de manager persoană fizică din spitalele publice din reţeaua proprie a Ministerului Sănătăţii, se impune adoptarea unui alt act normativ prin care să fie îmbunătăţit cadrul legal de selecţie a managerilor de spitale aflate în reţeaua Ministerului Transporturilor și Infrastructurii prin transparentizarea şi profesionalizarea procesului de selecţie al managerilor de spitale în vederea atragerii de specialişti având abilităţi manageriale dovedite.

Prin aceste modificări, se va pune mai mult accent în selecţia managerului pe o abordare practică dublată de una teoretică.

În vederea asigurării transparenţei concursului de selecţie, candidaţii vor susţine public un proiect de management pe o temă aleasă din cinci domenii prioritare ale managementului spitalicesc şi adaptată la problemele spitalului pentru care se organizează concursul. Proiectul de management va fi susţinut public la o dată precizată în anunţul de concurs, într-o sală adecvată a Ministerului Transporturilor și Infrastructurii în raport cu numărul de candidaţi şi de persoane participante la susţinerea publică.

Proiectele de management se publică pe pagina de internet a Ministerului Transporturilor și Infrastructurii și a spitalului organizator cu cel puţin 5 zile lucrătoare înainte de data susţinerii publice a proiectului de management iar orice persoană poate propune întrebări în legătură cu proiectul de management pe email cu cel puţin 1 zi lucrătoare înainte de data susţinerii publice a proiectului de management. În cazul în care există mai mult de 3 întrebări din partea aceleiași persoane interesate pentru acelaşi candidat, cele 3 întrebări vor fi trase la sorţi de către membrii comisiei de concurs. Prin aceste măsuri de transparenţă se urmăreşte implicarea comunităţii locale în alegerea persoanei care va asigura conducerea spitalului.

În vederea profesionalizării evaluării candidaţilor care participă la concurs, din cadrul comisiei de concurs vor face parte, pe lângă preşedintele consiliului de administraţie, şi două persoane din afara acestuia, având experienţă de minim 3 ani ca manager de spital sau calitatea de cadru didactic universitar în specialitatea management sau sănătate publică şi/sau management sanitar. Reprezentantul ales al asociaţiilor de pacienţi din cadrul consiliului de etică al spitalului pentru care se organizează concursul va avea calitatea de observator fără drept de vot şi notare în cadrul comisiei de concurs însă va putea adresa întrebări candidaţilor.

Comisia de soluţionare a contestaţiilor va respecta aceeaşi componenţă ca şi comisia de concurs, cu precizarea că din componenţa consiliului de administraţie va face parte un alt membru al consiliului de administraţie decât preşedintele acestuia (care face parte din comisia de concurs).

Comisia de concurs va adresa suficiente întrebări fiecărui candidat pentru a permite evaluarea proiectului de management conform unei grile generale de punctare şi a abilităţilor manageriale conform fişei de evaluare a abilităţilor manageriale. Ordinul conţine şi un model de grilă generală de punctare şi de fişă de evaluare a abilităţilor manageriale. Partea teoretică de legislaţie şi management sanitar va fi evaluată prin întrebările care pot fi adresate de către comisia de concurs candidatului din bibliografia publicată odată cu anunţul de concurs.

Pentru a facilita exercitarea dreptului la contestaţii, susţinerea publică a proiectului de management se înregistrează audio-video.

Dintre alte măsuri de natură să îmbunătăţească dispoziţiile legale referitoare la contractul de management amintim posibilitatea candidaţilor de a vizita spitalul la data şi ora menţionate în anunţul de concurs pentru a se informa cu privire la problemele de la faţa locului şi a întocmi un proiect de management realist sau obligaţia candidaţilor de a da o declaraţie pe propria răspundere că proiectul de management este conceput şi realizat integral de către candidat.

Întrucât modificările vizează mai multe articole, prin acest Ordin se abrogă dispoziţiile Ordinului transporturilor și infrastructurii nr. 206/2016pentru aprobarea Normelor privind Regulamentul de organizare şi desfăşurare a concursului pentru ocuparea funcţiei de manager persoană fizică la spitalele publice din subordinea Ministerului Transporturilor.

În acest context, am elaborat prezentul proiect de ordin, pe care dacă sunteţi de acord, vă rugăm a îl aproba.

**Cu stimă,**

**DIRECTOR**

**Liliana STOLNICU**